Informatīvais ziņojums

**Par Konkurences padomes finansiālās kapacitātes stiprināšanu**

Efektīvam konkurences uzraugam, kura darba rezultātu nodrošina pieredzējuši, zinoši un motivēti speciālisti, ir izšķiroša nozīme brīvas, godīgas un vienlīdzīgas konkurences aizsardzībai, saglabāšanai un attīstībai visās tautsaimniecības nozarēs sabiedrības interesēs. Savlaicīgai konkurences tiesību pārkāpumu pārtraukšanai un nepieļaušanai ir tieša un preventīva ietekme gan uz publisko personu naudas līdzekļu lietderīgu izmantošanu, tostarp Eiropas Savienības fondu apguvē, gan uz ikviena uzņēmēja un patērētāja naudas līdzekļu taupīšanu, novēršot pārmaksu konkurences kropļojumu dēļ.

Tādēļ arī Valdības rīcības plānā Deklarācijas par Artura Krišjāņa Kariņa vadītā Ministru kabineta iecerēto darbību īstenošanu tostarp tiek izvirzīts uzdevums panākt, ka iekšējam tirgum ir raksturīga godīga konkurence un Baltijas valstīs zemākais korupcijas līmenis. Lai to sasniegtu, paredzēts:

1. stiprināt un efektivizēt Konkurences padomes darbu un pārskatīt pilnvaras atbilstoši ECN + Direktīvas[[1]](#footnote-1) prasībām un OECD rekomendācijām;
2. vērsties pret smagākajiem konkurences kropļojumiem, it sevišķi iepirkumu karteļu jomā;
3. stiprināt IT rīku izmantošanu Konkurences padomē, lai būtu iespējams efektīvi atklāt un fiksēt iepirkumu karteļu pazīmes.

Neskatoties uz to, ka pēdējo gadu laikā izpildvaras un likumdošanas varas līmeņos ir regulāri atgādināts par Konkurences padomes ieilgušo finansiālās un profesionālās kapacitātes iztrūkumu un nepieciešamība nodrošināt spēcīgu konkurences uzraugu ir noteikta par vienu no valdības prioritātēm, problēma joprojām nav atrisināta.

Dēļ atalgojuma problēmjautājuma risināšanas atlikšanas, piemēram, 2019.gadā, lai rastu īslaicīgu risinājumu akūtajam atlīdzības jautājumam, pēc Ekonomikas ministrijas iniciatīvas tika veikta apropriācijas pārdale 102 743 *euro* apmērā no budžeta apakšprogrammas 29.05.00 „Valsts pētījumu programma enerģētikā” uz budžeta apakšprogrammu 26.02.00 “Konkurences politikas ieviešana”. Vienlaikus iepriekš minētajam atlīdzības problēmjautājumam turpinot eskalēties, nekavējoties nepieciešams rast īstermiņa risinājum arī 2020.gadā un pieņemt konceptuālu lēmumu par Konkurences padomes finansiālās kapacitātes stiprināšanu turpmākajos gados.

Lai rastu risinājumu Konkurences padomes finansēšanas stiprināšanai, ņemot vērā Ekonomiskās sadarbības un attīstības organizācijas (OECD) un Eiropas Komisijas rekomendācijas attiecībā uz nepieciešamību nodrošināt Konkurences padomi ar pietiekamiem resursiem, Ekonomikas ministrija sagatavoja informatīvo ziņojumu “Par vienotas konkurences un regulācijas iestādes izveides iespējām". Ministra kabineta 2019. gada 24. septembra sēdē jautājuma izskatīšana par konkurences uzrauga finansiālo stiprināšanu pēc būtības tika atlikta, lemjot, ka papildu nepieciešamā finansējuma piešķiršana Konkurences padomei ir izskatāma Ministru kabinetā 2020.gadā vienlaikus ar visu ministriju un citu centrālo valsts iestāžu iesniegtajiem prioritārajiem pasākumiem likumprojekta "Par valsts budžetu 2021.gadam" un likumprojekta "Par vidēja termiņa budžeta ietvaru 2021., 2022. un 2023.gadam" sagatavošanas procesā[[2]](#footnote-2).

**Informatīvais ziņojums pamatots ar to, ka** Konkurences padomei ir jābūt finansētai tādā veidā, lai tā darbotos efektīvi un spētu izpildīt ar likumiem uzliktos pienākumus un nerastos šaubas par tās spēju nodrošināt valstī konkurences uzraudzību. Tas nozīmē, ka iestādes budžetam ir jānodrošina skaitliski pietiekams personāls, kam ir uzraudzības procesā nepieciešamās iemaņas, un algu līmenim jābūt tādam, kas ļauj piesaistīt augsti kvalificētu personālu un nodrošināt zemu personāla mainību. Tieši spēja atbilstoši faktiskai tirgus situācijai piesaistīt un ilgtermiņā noturēt augsti kvalificētu personālu ar konkurētspējīgiem nosacījumiem stiprina uzraudzības kvalitāti un efektivitāti.

Faktisko situāciju pierāda pēdējo trīs gadu statistika par personāla mainību. Šobrīd visa līmeņa Konkurences padomes darbinieku mainība par 2017. – 2019. gada periodu vidēji katru gadu ir 24 % no darbinieku kopskaita, 2019. gadā sasniedzot jau 32%. Kopš 2017.gada sākuma Konkurences padomē nomainījās vairāk kā puse iestādes darbinieku, mainībai sasniedzot vēl nepieredzētu 52 % apmēru no darbinieku kopskaita.

Personāla mainība un tās ietekme nav abstrakta, bet gan ļoti reāla. 2019.gada rudenī dažu mēnešu laikā no darba aizgāja visa atbildīgo darbinieku grupa (t.i. eksperts, jurists un atbildīgā departamenta direktors), kura izmeklēja t.s. Rīgas domes un Tīrīga atkritumu apsaimniekošanas lietu par Līguma par Eiropas Savienības darbību (LESD) 102.panta pārkāpumu. Piemēram, vienā no apjomīgākām karteļa lietām no sākotnējās izmeklēšanas grupas palicis tikai viens eksperts. Šobrīd iestādes vienīgā iespēja ir piesaistīt ekspertus un juristus bez jebkādas pieredzes konkurences tiesību pārkāpumu izmeklēšanas un tiesvedības jautājumos. Daļu lietu izmeklēšanas laiku jaunie darbinieki vēl pavada pārbaudes laikā, kur tiek pārbaudītas pamatiemaņas, bet pietiekamu praktisku pieredzi un spēju strādāt patstāvīgi darbinieki iegūst faktiski tikai divu gadu laikā.

Tik augsta darbinieku mainība, pat nespēja nodrošināt pastāvīgu lietas izmeklēšanas sastāvu lietas sākumā, noslēgumā un tiesvedības laikā nav saprātīgi savietojama ar Latvijas kā Eiropas Savienības un OECD dalībvalsts uzņemtajām saistībām efektīvi izpildīt ar Konkurences likumu un LESD uzliktos pienākumus konkurences aizsardzībā. Nepietiekamais finansējums šobrīd pilnībā apdraud Konkurences padomes pamatfunkciju efektīvu turpmāko īstenošanu, kas tieši 2019. gadā iezīmējas ar tautsaimniecībai īpaši būtisku un sevišķi smagu konkurences pārkāpumu lietu izmeklēšanas uzsākšanu.

Līdztekus tirgus dalībnieku apvienošanās un tirgus uzraudzības lietām Konkurences padomei jau šobrīd 2020. gadā ir jānodrošina izmeklēšana nozīmīgās konkurences lietās, t.sk. par smagiem konkurences tiesību iespējamiem pārkāpumiem ēku būvniecības, atkritumu apsaimniekošanas un dzelzceļa pārvadājumu nozarēs. Attiecīgi augstās personāla mainības rezultātā arī šajās lietās ir būtiski nomainījies izmeklētāju sastāvs, kas radījis nobīdi izpētes termiņā no 6 mēnešiem līdz pat 1 gadam un var būt ietekmējis izpētes tvērumu. Tas ir rezultāts nepietiekamajam finansējumam pēdējo trīs gadu laikā un kas vairs nav savietojams ar būtisko pārkāpuma lietu operatīvu, vispusīgu un sekmīgu izmeklēšanu un veiksmīga rezultāta sasniegšanu. Turklāt norādāms, ka Konkurences padome patstāvīgi nodrošina iestādes pārstāvību arī tiesās, kas, pieaugot lietu sarežģītībai, prasa piesaistīt arvien vairāk personāla resursus, samazinot to pieejamību citu funkciju izpildē.

Kopš 2017.gada Konkurences padomes budžets uz esošo amata vietu skaitu (2017.gadā – **51**, 2018.gadā – **50**, 2019.gadā – **49** amata vietas) palicis praktiski nemainīgs (2017.gadā - 1 276 779 EUR, 2018.gadā - 1 304 579 EUR, 2019.gadā - 1 304  484 EUR).

Vienlaikus ar 2020.gadu Konkurences padomei ir noteikta papildus funkcija – uzraudzīt publisku personu rīcību, kas kaitē konkurencei un nonāk pretrunā ar konkurences neitralitātes principu, kas Latvijā ir īpaši svarīgi ņemot vērā augsto valsts un pašvaldības uzņēmumu īpatsvaru ekonomikā, uz ko vairākkārt uzmanību vērsusi arī OECD.

Tāpat pēdējo gadu laikā novērojams būtisks nepieciešamo cilvēkresursu apjoma palielinājums, lai konsultētu publiskās personas un izskatītu iesniegumus (2019.gadā – 40% pieaugums pret plānoto), t.sk. uzraudzītu tirgus, kuros darbojas publisko personu kapitālsabiedrības*.* Novērojams, ka 2020.gadā būtiski pieaugs darba apjoms, lai nodrošinātu pilnvērtīgu publisko personu kapitālsabiedrību izvērtēšanu atbilstoši Valsts pārvades iekārtas likuma 88.panta septītajā daļā un Publiskas personas kapitāla daļu un kapitālsabiedrību pārvaldības likuma 7.pantā noteiktajam pienākumam publiskai personai pārvērtēt līdzdalību kapitālsabiedrībā (veicot izvērtējumu, jākonsultējas ar kompetentajām institūcijām konkurences aizsardzības jomā).

Būtiski pieaudzis arī dažāda veida iesniegumu, skaidrojumu un sūdzību izskatīšanas skaits (2019.gadā – 24% pieaugums pret plānoto), kā arī tiesvedību skaits (2019.gadā – 29 pārstāvības tiesā un 93% pieaugums pret plānoto) un šo lietu iztiesāšanas sarežģītība. Jāpiemin, ka darba apjoma noslodze ir palielinājusies, īstenojot arī izglītošanas un konkurences advokācijas aktivitātes (2019.gadā pieaugums par 140% pret plānoto), kā arī nodrošinot patstāvīgu un aktīvu darbību Eiropas konkurences tīkla un OECD darba grupās (26% pieaugums pret plānoto).

Šobrīd pieejamais finansējuma apjoms Konkurences padomei izmeklētāju, ekonomistu un juristu amatos ļauj piesaistīt tikai darbiniekus bez atbilstošām priekšzināšanām konkurences tiesībās, kas kopsakarā ar nekonkurētspējīgā atalgojuma rezultātā iestādes nespēju ilgtermiņā noturēt kvalificētus, jau speciālas prasmes un zināšanas apguvušus darbiniekus un augsto darbinieku mainību, jau pašlaik negatīvi ietekmē Konkurences likumā noteikto uzdevumu un iestādes darba plānā paredzēto pasākumu izpildi 2020.gadā 1.pusgadā un plānoto izpildi 2020.gadā kopumā, kā arī vēl vairāk apdraud Konkurences padomes prioritāro pasākumu izpildi 2021. un turpmākajos gados, kad iestādei jānodrošina ECN + direktīvas ieviešana. Darbinieku augstās mainības dēļ nozīmīgus jau tā ierobežotos iestādes resursus papildus nepieciešams ieguldīt jaunu darbinieku piesaistē un apmācīšanā.

Norādāms, ka mūsdienu tehnoloģiju attīstības laikmetā konkurences tiesību pārkāpumu, jo īpaši karteļu atklāšana, ievērojot pārkāpumu komplicētību, tehnikas un tehnoloģisko attīstību, kļūst arvien sarežģītāka. Konkurences padomes tehniskais aprīkojums digitālo pierādījumu iegūšanai un apstrādei ir nepietiekams un atpaliek no tiem risinājumiem, kas ir tirgus dalībnieku rīcībā, slēpjot pierādījumus. Līdz ar to, lai nodrošinātu efektīvu konkurences tiesību pārkāpumu izmeklēšanu, ir nepieciešams finansējums mūsdienu prasībām atbilstošas digitālo pierādījumu izpētes un apstrādes laboratorijas izveidei un uzturēšanai, kas ietver ātrgaitas datu nesējus, speciālās digitālo pierādījumu iegūšanas un apstrādes programmatūras u.c. tehniskās ierīces, to regulāru atjaunošanu. Konkurences padomes rīcībā nav nepieciešamie finanšu līdzekļi šādu iekārtu un programmatūru iegādei[[3]](#footnote-3).

Konkurences padomes kritiskā cilvēkresursu, tehniskā nodrošinājuma un finansiālā situācija 2020.gadā vienlaikus apdraud arī ECN + direktīvas atbilstošu ieviešanu 2021.gadā, kas tieši paredz **dalībvalstu pienākumu nodrošināt, lai valsts konkurences iestāžu rīcībā būtu pietiekams skaits kvalificētu darbinieku un pietiekami finanšu, tehniskie un tehnoloģiskie resursi** pienākumu efektīvai pildīšanai un efektīvai pilnvaru īstenošanai attiecībā uz Eiropas Savienības un nacionālo konkurences tiesību piemērošanu.

Ņemot vērā augsto darbinieku mainību iepriekšējos gadus un it sevišķi 2019.gadā, konstatējams, ka iestāde bez papildu finansējuma piesaistes nespēj pilnvērtīgi nodrošināt vairāku Konkurences likuma 6.pantā noteikto un citos normatīvajos aktos noteikto uzdevumu izpildi, kā arī tiek apdraudēts 2021.gadā ECN + direktīvas ieviešanas viens no mērķiem nodrošināt, lai iestādes rīcībā būtu pietiekams skaits kvalificētu darbinieku un pietiekami finanšu, tehniskie un tehnoloģiskie resursi konkurences lietu efektīvai izmeklēšanai un atklāšanai, efektīvai sadarbības nodrošināšanai ar citu dalībvalstu konkurences iestādēm un Eiropas Komisiju. Tāpat tas apdraud sabiedrībai būtiskas jau uzsāktas un plānotas konkurences lietu izpētes un uzraudzības vairākos tirgos *(farmācija, atkritumi, būvniecība, dzelzceļa kravu pārvadājumi, televīzijas programmu izplatīšana, elektroniskie sakari u.c.)*.

Piešķirot Konkurences padomei nepieciešamo papildus finansējumu, plānots stabilizēt esošo personālmainību iestādē, uzsākt kvalificētu speciālistu piesaisti, nodrošināt savlaicīgu un sekmīgu esošo augstas prioritātes ierosināto konkurences lietu izmeklēšanu un uzsākt jaunu sabiedrībai būtisku konkurences lietu izmeklēšanu, tostarp digitālajā vidē, ko šobrīd iestādei nav iespējams īstenot nepietiekamās kapacitātes un resursu dēļ. Stiprinot Konkurences padomes finansiālo un attiecīgi izmeklēšanas kapacitāti, konkurences uzraudzības aktivitāšu rezultātā, novēršot smagākos konkurences tiesību pārkāpumus, tuvāko trīs gadu periodā prognozējams sabiedrības ieguvuma pieaugums, to sasniedzot ne mazāk kā 23 milj. *euro* apmērā vidēji gadā (pieaugums par 15%), izmeklēto augstas prioritātes sabiedrībai būtisku smagāko konkurences tiesību pārkāpumu un tirgus uzraudzības lietu skaita pieaugums no 10 uz 12 lietām (pieaugums par 20%), novērstais publisko personu, to kapitālsabiedrību radīto konkurences ierobežojumu īpatsvara pieaugums no 22% uz 30% (pieaugums par 36%) un izmeklēto lietu, kas saistītas ar konkurences neitralitātes pārkāpumiem, skaita pieaugums no 4 uz 8 lietām (pieaugums par 100%).

Attiecīgi, lai izvairītos no kritiskas situācijas veidošanās konkurences uzraudzībā, neapdraudētu ECN + direktīvas ieviešanu un pilnvērtīgi tiktu izmantots Konkurences padomes potenciāls uzņēmējdarbībai un investīcijām labvēlīgas vides nodrošināšanā, sekmējot tautsaimniecības ilgtspējīgu attīstību un sabiedrība labklājības līmeņa celšanos, ir būtiski jau 2020.gadā nodrošināt konkurētspējīgu atalgojumu konkurences uzraudzības funkciju īstenotājiem.

Iepriekš minētais jautājums būtu risināms, aicinot Ministru kabinetu **lemt par 2020. gadā papildus nepieciešamo finanšu resursu piešķiršanu Konkurences padomei, pārdalot finansējumu 178 039 *euro* apmērā no Ekonomikas ministrijas budžeta apakšprogrammas 29.02.00 “Elektroenerģijas lietotāju atbalsts” uz valsts budžeta programmu 02.00.00 “Līdzekļi neparedzētiem gadījumiem” un no iepriekš minētās budžeta programmas piešķirot** finansējumu **178 039 *euro*** apmērā Konkurences padomes administratīvās kapacitātes stiprināšanai 2020.gadā.

Ņemot vērā to, ka apropriācijas izmaiņām valsts budžeta programmas 02.00.00 "*Līdzekļi neparedzētiem gadījumiem*" tvērumā ir vienreizēja pasākuma raksturs, t.i., nav iespējama personāla mēnešalgu palielināšana 6 mēnešu termiņā, Konkurences padome ir veikusi aprēķinu minētās summas apmērā, paredzot izmaiņu izdarīšanu piemaksu pozīcijā, kas nodrošinātu ārkārtas ar Konkurences padomes finansiālās un attiecīgi izmeklēšanas kapacitātes stiprināšanu saistīto jautājumu risināšanu 2020.gada ietvaros. Tādējādi, lai nodrošinātu iestādes personāla mainības apturēšanu, izmeklēšanas kapacitātes saglabāšanu un stiprināšanu, motivētu nodarbinātos un kompensētu iestādei 2020.gadam iztrūkstošo finansējumu **178 039 *euro*** apmērā, t.sk. VSAOI, Konkurences padomei piešķirtie līdzekļi ir sadalāmi atbilstoši *Atalgojuma* izdevumu klasifikācijas kodiem, paredzot izmaksu – vienreizējam naudas pabalstam visiem nodarbinātajiem vienas mēnešalgas apmērā, *NEVIS* (ikgadējās darbinieku darbības rezultātu novērtēšanas) prēmijai un piemaksām pie mēnešalgas.

***KP kapacitātes celšanai nepieciešamais papildus finansējums 2020.gadam***

|  |  |  |  |
| --- | --- | --- | --- |
|  | ***Summa bez nodokļa*** | ***Nodoklis*** | ***Summa ar nodokli*** |
| **Naudas balva vienas mēnešalgas apmērā**  (atbilstoši amatu sarakstam uz 01.07.) | 78 648 | 18 946 | 97 594 |
| **NEVIS prēmija** (78 648 x 0,65 x 0.6\*) | 30 672 | 7 389 | 38 061 |
| **Piemaksas \*\*** | 34 156 | 8 228 | 42 384 |
| **Kopā:** | 143 476 | 34 563 | **178 039** |

\* Nevis prēmija tiek izmaksāta par ikgadējo novērtēšanu – 0,6 ir vidējais koeficients par novērtējumu. Saskaņā ar Konkurences padomes darba samaksas organizēšanas kārtību to izmaksā vienreiz gadā gadījumos, kad novērtējums ir labi, ļoti labi vai teicami.

\*\* Piemaksām ir plānots atvēlēt 5,6 tūkst. *euro* katru mēnesi 7 – 10 Konkurences padomes darbiniekiem par personisko ieguldījumu un darba kvalitāti lietu izpētē un citu iestādei prioritāru uzdevumus un pienākumus veikšanu atbilstoši Konkurences padomes darba samaksas organizēšanas kārtībai (līdz 40% no mēnešalgas apmēra).

Savukārt, lai nodrošinātu Konkurences padomes finansiālās kapacitātes stiprināšanu kopumā un ECN + direktīvas pārņemšanu, jautājums par Konkurences padomei papildus nepieciešamo finansējumu 2021. gadam un turpmākajiem gadiem būtu risināms atbilstoši 2019. gada 24. septembra Ministru kabineta sēdes protokollēmumā *“Par vienotas konkurences un regulācijas iestādes izveides iespējām”* noteiktajam likumprojekta “Par valsts budžetu 2021. gadam” un likumprojekta “Par vidēja termiņa budžeta ietvaru 2021., 2022. un 2023. gadam” sagatavošanas procesā, lemjot par papildus finansējuma piešķiršanu **2021. gadā 853 467 *euro*** apmērā**, 2022. gadā 879 769 *euro*** apmērāun **2023. gadā 965 197 *euro*** apmērā. Iepriekš minētos finanšu līdzekļus paredzēts izmantot, lai 1) palielinātu mēnešalgas iestādes darbiniekiem, 2) izveidotu 2 amata vietas konkurences neitralitātes uzraudzības nodrošināšanai, 3) izveidotu 3 amata vietas Negodīgas tirdzniecības prakses aizlieguma likuma uzraudzības nodrošināšanai un 4) stiprinātu IT izmeklēšanas kapacitāti, izveidojot laboratoriju ar atbilstošu IT aprīkojumu digitālo pierādījumu efektīvākai un operatīvākai apstrādei un pieņemtu darbā IT speciālistu.

Vienlaikus norādāms, ka aplēses par Konkurences padomei papildus nepieciešamā finansējuma apmēru var mainīties, ja netiks turpināta Eiropas Reģionālās attīstības fonda projekta Nr. 2.2.1.1/17/I/031 „*Vienotas darba vides izveide visā Ekonomikas ministrijas resorā*” (turpmāk – Projekts) īstenošana Ekonomikas ministrijas resorā. Projekta ietvaros tostarp ir paredzēts būtiski pilnveidot (digitalizēt) konkurences uzraudzības iestādes lietu pārvaldības procesus, lai sekmētu konkurences tiesību pārkāpumu atklāšanu, jo īpaši karteļu un nelikumīgu uzņēmumu apvienošanas gadījumu identificēšanu, pilnveidotu informācijas apmaiņu ar tiesām un nodrošinātu vienota Konkurences likuma pārkāpēju reģistra izveidi. Attiecīgi, lai nodrošinātu ECN + direktīvas pārņemšanu, t.i., nodrošinātu konkurences uzraudzības iestādi ar nepieciešamajiem tehniskiem un tehnoloģiskiem resursiem pienākumu efektīvai pildīšanai un efektīvai pilnvaru īstenošanai attiecībā uz Eiropas Savienības un nacionālo konkurences tiesību piemērošanu, lietu pārvaldības procesus būs nepieciešams pilnveidot atsevišķi īstenota projekta ietvaros no valsts budžeta dotācijas no vispārējiem ieņēmumiem.

Ekonomikas ministrs J. Vitenbergs

Vīza:

Valsts sekretārs E. Valantis

I.Eglītis

67013236, Intars.Eglitis@em.gov.lv

1. Eiropas Parlamenta un Padomes Direktīva 2019/1/ES *par apstākļu nodrošināšanu nolūkā dot dalībvalstu konkurences iestādēm iespēju efektīvāk izpildīt konkurences noteikumus un par iekšējā tirgus pienācīgas darbības nodrošināšanu (ECN+ direktīva)* [↑](#footnote-ref-1)
2. 24.09.2019. Ministru kabineta sēdes protokollēmums (Prot.Nr.43  29.§  TA-1352  3.punkts) [↑](#footnote-ref-2)
3. Uz nepieciešamību risināt Konkurences padomes nepietiekamo IT personāla un tehnisko kapacitāti norādīts arī Informatīvajā ziņojumā “Par priekšlikumiem publisko iepirkumu sistēmas uzlabošanai” (Prot.Nr.49 43.§ TA-1944) <http://tap.mk.gov.lv/mk/tap/?pid=40478862> [↑](#footnote-ref-3)